Det er tid til shorts og sommertøj i Nordjylland. Vejret arter sig fra sin bedste side med rolige vindforhold, skyfri himmel og fuld blus på solen. Årsagen til det hele er et solidt højtryk over Danmark, så vejrtypen ændrer sig ikke de næste dage. Faktisk bliver det en anelse varmere i første halvdel af den kommende uge. Herefter bliver prognoserne mindre sommerlige, men også mere usikre. Mandag vil man igen opleve meget svage vindforhold, og temperaturen vil nå op mellem 20 og 24 grader mange steder i landet. En meteorologisk sommerdag kræver, at man måler over 25 grader. Det er inden for rækkevidde, selv om prognosen her viser 24 grader som højeste temperatur i Vendsyssel og Himmerland. Vinden drejer tirsdag over i sydøst. Det betyder, at de højeste temperaturer vil findes i Vestjylland. Ved syd- og østvendte kyster finder man de laveste temperaturer. Onsdag tiltager vinden fra øst og sydøst. Den vestlige del af Jylland høster de højeste temperaturer, og igen er der mulighed for at nå 25 grader. Herefter bliver prognoserne mere usikre. Meget peger mod et vejrskifte torsdag, som også er kristihimmelfartsdag. Den seneste prognose har vejrskiftet til at komme i løbet af torsdagen. Det betyder temperaturen vil falde markant i Jylland. Efter en regnfuld torsdag, ser det dog ud til, at det igen bliver pænt vejr fredag, men med noget lavere temperaturer.

Referat:
De seneste dage er det blevet en smule varmere fra dag til dag - og trenden fortsætter.